## Sanitat col·labora amb l’Organització Mèdica Col·legial per a promoure la formació en competències digitals dels professionals sanitaris

*** El conseller de Sanitat s’ha reunit amb el president de l’OMC per a abordar el contingut del primer curs sobre competències digitals i intel·ligència artificial que organitza l’entitat col·legial dirigit a professionals de tot el país
* Marciano Gómez destaca la importància de la formació dels professionals en estes matèries per a implementar l’estratègia de salut digital de la Conselleria i donar la millor resposta als nous reptes de la pràctica sanitària**

El conseller de Sanitat, Marciano Gómez, s’ha reunit amb el president de l’Organització Mèdica Col·legial (OMC) i Unió Professional, Tomás Cobo, per a abordar el contingut del Primer Curs de Competències Digitals i Intel·ligència Artificial per a Professionals Sanitaris que organitza l’OMC, que aspira a formar milers de professionals de tot el país a partir del pròxim 1 d’octubre, i ja compta amb prop de 3.000 inscripcions en la Comunitat Valenciana.

Durant la reunió, el conseller ha oferit la col·laboració plena de la Conselleria de Sanitat per a promoure la formació en estes matèries entre els professionals sanitaris de la Comunitat Valenciana i, per tant, la seua participació en este curs, ja que, segons ha indicat, “la formació dels professionals en competències digitals i intel·ligència artificial és fonamental perquè la implantació de l’estratègia de salut digital que la Conselleria està duent a terme resulte el més eficaç i eficient possible per a donar resposta als nous reptes de la pràctica sanitària”.

En este sentit, el conseller ha destacat la labor i la iniciativa de l’OMC, ja que este projecte formatiu “referenda el seu compromís per a garantir la millor formació als seus col·legiats i, per tant, la millor qualitat assistencial als pacients”.

La reunió amb el conseller de Sanitat és la primera d’una ronda de trobades que des de l’OMC es duran a terme amb les diferents conselleries de Sanitat de les comunitats autònomes per a facilitar la difusió i el suport a esta iniciativa en matèria de formació per als professionals sanitaris d’Espanya.

En la reunió han estat presents, a més del conseller i el president de l’OMC i d’Unió Professional, el secretari autonòmic de Planificació, Informació i Transformació Digital, Bernardo Valdivieso; la vicepresidenta primera de l’OMC, M. Isabel Moya, els presidents dels col·legis de metges d’Alacant i Castelló, Hermann Schwarz i Carlos Vilar, respectivament, i el secretari general del Col·legi de Metges de València, Rafael Cantó. Tots ells han subratllat la importància d’este projecte i la necessitat d’una col·laboració entre l’Administració i la professió mèdica per a impulsar el curs entre els professionals.

**Programa formatiu**

El programa formatiu del curs, orientat a la dotació de competències digitals, comptarà amb un bloc comú de 40 hores, que s’impartirà a totes les persones professionals inscrites, i amb un bloc específic de 110 hores que s’adapta a cada professió.

L’objectiu d’este curs gratuït és oferir una formació avançada i de qualitat que contribuïsca a garantir la millor prestació dels servicis sanitaris a la població. A més, en el cas de la professió mèdica, esta formació comptarà amb crèdits de la Unió Europea de Metges Especialistes (UEMS) i del Sistema Nacional de Salut.

**Preinscripció ja disponible**

Els professionals de l’àmbit sanitari poden preinscriure’s a través de la web <https://competenciasdigitales.unionprofesional.com/> per a rebre tota la informació prèvia al període d’inscripció d’este curs, que començarà a mitjan setembre i que podrà dur-se a terme fins al mes de juny de 2026.

Este programa de formació en competències digitals forma part de la iniciativa Generació D, impulsada per Red.es, entitat adscrita al Ministeri per a la Transformació Digital i de la Funció Pública, a través de la Secretaria d’Estat de Digitalització i Intel·ligència Artificial, i és finançat pel Pla de recuperació, transformació i resiliència a través dels fons NextGeneration de la Unió Europea.

Fecha: 25/08/2025